Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 288

10. Módszertani ajánlások Felmérésünk alapján a szakiskolákba kerülő tanulók többsége gyenge matematikai előképzettséggel érkezik. A tantervi anyag elsajátítása és elsajátíttatása nehezen megoldható feladat elé állítja a diákot és a tanárt egyaránt. Ez az oka annak, hogy ezen a területen még nagyobb jelentősége van a gondosan kiválasztott módszereknek és azok alkalmazásának, mint a nevelés és oktatás egyéb területein. A változatos, heterogén összetételű tanulók közösségével csak differenciált foglalkozás során remélhetünk eredményt, sikert. Oda kell figyelnünk a gyengébbekre, biztosítanunk kell számukra, hogy alacsonyabb szintről indulhassanak, a nekik megfelelő ütemben haladhassanak. A jobbaknak pedig a gyorsabb haladás feltételeit kell biztosítanunk. A csoportos foglalkozás során az osztály összetételétől és az elérendő céloktól függően állíthatjuk össze a csoportokat. Egy csoportba sorolhatjuk a jobbakat nehezebb feladatok gyakorlására, a gyengébbeket az alapvető ismeretek begyakorlására. Kialakíthatunk vegyes csapatokat is, de a megoldást csak akkor fogadjuk el, ha azt a csoport bármelyik tagja el tudja mondani. Ezzel az egymásért érzett felelősséget is növelhetjük amellett, hogy a magyarázatokból mindkét fél tanul. A különböző témakörök bevezetésekor más-más nevelési-oktatási célú órán természetesen a csoportok összetétele a feladatnak megfelelően változik. A csoportokban szerzett tapasztalatokat, problémákat időnként az osztállyal is meg kell vitatni, hogy közösen találjunk megoldást a felmerülő problémákra. 2006/79/II. szám A csoportos foglalkoztatás egyik eredményes és hatékony módja lehet a jól megválasztott, természetesen a tanulók közösségével megbeszélt és elfogadtatott projektfeladat(ok) kivitelezése. A projektek lényegi jellemzője a közösségi munka, melynek eredményeként születő produktum sikeressége minden csoporttag felelősségteljes és fegyelmezett munkáját feltételezi. Ennek az a következménye, hogy az értékelés során nem feltétlenül a tanárnak kell dicséretet vagy elmarasztalást megfogalmazni, szükség esetén megteszik ezt a csoport tagjai is, de akár – egy önértékelés keretében – maga az érintett tanuló is. A társak elismerő véleménye gyakran fontosabb a tanár dicsérő szavainál. A kollégák számára néhány, úgynevezett mintaprojektet ajánlunk, melyben több műveltségterület és természetesen a szakma együttműködésére mutatunk példát. Az önálló problémamegoldás igényét is alakítsuk ki a diákjainkban. Ennek létrejötte és fejlesztése megváltoztatja a tanítási óra jellegét, mert a tanítás helyett a felfedezés, az önálló ismeretszerzés kerül előtérbe. Megváltoztatja a tanár szerepét is, mert nem ő az ismeretközlő személy, hanem a szervező- és segítőtárs, akihez probléma esetén fordulni lehet. Alkalmanként végezzünk felméréseket, de szükséges a szóbeli felelet is, hogy képet kapjunk az elért eredményekről. Kezdetben ne osztályozzunk, de szóban értékeljünk, mutassunk rá a hiányosságokra, dicsérjük meg az eredményesen dolgozókat. A tanulókkal érzékeltessük, hogy a felmérések az ő érdekükben történnek, hiszen a reális énkép kialakulása, az önbecsülés fejlesztése fontos feladtunk. 2006/79/II. szám INFORMATIKA KERETTANTERV A SZAKISKOLÁK 9–10. ÉVFOLYAMA SZÁMÁRA

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes